ระเบียบกรมพัฒนาธุรกิจการค้าระเบียบกรมพัฒนาธุรกิจการค้าว่าด้วยเงินวางประกันค่าใช้จ่ายในการตรวจการงานของบริษัทจำกัดและตรวจสอบบริษัทมหาชนจำกัดพ.ศ.๒๕๔๙ โดยที่เป็นการสมควรปรับปรุงระเบียบกรมทะเบียนการค้าว่าด้วยเงินวางประกันค่าใช้จ่ายในการตรวจการงานของบริษัทจำกัดพ.ศ. ๒๕๔๗ ให้ครอบคลุมเงินวางประกันค่าใช้จ่ายในการตรวจสอบบริษัทมหาชนจำกัดอาศัยอำนาจตามความในมาตรา ๑๒๑๕ แห่งประมวลกฎหมายแพ่งและพาณิชย์และคำสั่งกระทรวงพาณิชย์ที่๑๗๐/๒๕๒๕ ลงวันที่ ๒๖ พฤษภาคม ๒๕๒๕ และมาตรา ๑๓๔ (๑)แห่งพระราชบัญญัติบริษัทมหาชนจำกัด พ.ศ. ๒๕๓๕ อธิบดีกรมพัฒนาธุรกิจการค้า จึงกำหนดระเบียบปฏิบัติเกี่ยวกับเงินวางประกันค่าใช้จ่ายในการตรวจการงานของบริษัทจำกัดและตรวจสอบบริษัทมหาชนจำกัดไว้ ดังต่อไปนี้ข้อ ๑ ระเบียบนี้เรียกว่า ระเบียบกรมพัฒนาธุรกิจการค้าว่าด้วยเงินวางประกันค่าใช้จ่ายในการตรวจการงานของบริษัทจำกัด และการตรวจสอบบริษัทมหาชนจำกัดพ.ศ. ๒๕๔๙ข้อ ๒[๑]ระเบียบนี้ให้ใช้บังคับตั้งแต่วันที่๑ มกราคม พ.ศ. ๒๕๕๐ เป็นต้นไปข้อ ๓ ให้ยกเลิกระเบียบกรมพัฒนาธุรกิจการค้า ว่าด้วยเงินวางประกันค่าใช้จ่ายในการตรวจการงานของบริษัทจำกัดพ.ศ. ๒๕๔๗ ลงวันที่ ๑๙ สิงหาคม พ.ศ. ๒๕๔๗บรรดาคำสั่ง ประกาศ และระเบียบอื่นใดในส่วนที่ได้กำหนดไว้แล้วในระเบียบนี้หรือซึ่งขัดหรือแย้งกับระเบียบนี้ให้ใช้ระเบียบนี้แทนข้อ ๔ เมื่อรัฐมนตรีหรือผู้ที่ได้รับมอบหมาย แต่งตั้งข้าราชการกรมพัฒนาธุรกิจการค้าเป็นคณะผู้ตรวจการงานของบริษัทจำกัดให้คณะผู้ตรวจการงานเป็นผู้พิจารณากำหนดจำนวนเงินวางประกันค่าใช้จ่ายในการตรวจการงานของบริษัทจำกัดโดยกำหนดตามจำนวนรอบปีบัญชีของบริษัทจำกัดที่จะต้องตรวจสอบ รอบปีบัญชีละสามหมื่นบาทข้อ ๕ เมื่อคณะผู้ตรวจการงานกำหนดจำนวนเงินวางประกันค่าใช้จ่ายในการตรวจการงานของบริษัทจำกัดตามข้อ๔ แล้ว ให้คณะผู้ตรวจการงานจัดทำเรื่องเสนอรัฐมนตรีหรือผู้ที่ได้รับมอบหมาย เพื่อมีหนังสือแจ้งให้ผู้ร้องขอนำเงินประกันค่าใช้จ่ายดังกล่าวมาวางไว้ณ กองคลัง ให้แล้วเสร็จก่อนแล้วจึงดำเนินการตรวจการงานของบริษัทจำกัดข้อ ๖ หากคณะผู้ตรวจการงานเห็นว่า การกำหนดจำนวนเงินวางประกันค่าใช้จ่ายในการตรวจการงานของบริษัทจำกัดตามจำนวนรอบปีบัญชีของบริษัทจำกัดที่จะต้องตรวจสอบตามข้อ ๔ อาจไม่เพียงพอ หรือเงินวางประกันค่าใช้จ่ายในการตรวจการงานของบริษัทจำกัดที่ผู้ร้องขอนำมาวางไว้แล้วไม่เพียงพอให้คณะผู้ตรวจการงานกำหนดจำนวนเงินวางประกันค่าใช้จ่ายเพิ่มเติมตามที่เห็นสมควรและขออนุมัติอธิบดีเป็นกรณีๆไปการกำหนดจำนวนเงินวางประกันค่าใช้จ่ายเพิ่มเติมตามความในวรรคหนึ่งให้สามารถกระทำได้ทั้งก่อนและหลังการเข้าตรวจการงานของบริษัทจำกัดให้นำความในข้อ ๕ มาใช้บังคับกับกรณีที่คณะผู้ตรวจการงานกำหนดจำนวนเงินวางประกันค่าใช้จ่ายเพิ่มเติมด้วยโดยอนุโลมเว้นแต่การกำหนดจำนวนเงินวางประกันค่าใช้จ่ายเพิ่มเติม ได้กำหนดขึ้นภายหลังการเข้าตรวจการงานของบริษัทจำกัดแล้วให้ผู้ร้องขอนำเงินประกันค่าใช้จ่ายดังกล่าวมาวางไว้ ณ กองคลังในระหว่างการตรวจการงานของบริษัทจำกัดนั้นข้อ ๗ เมื่อกองคลังได้รับเงินวางประกันค่าใช้จ่ายที่ผู้ร้องขอนำมาวางไว้ตามข้อ๕ หรือ ข้อ ๖ แล้วให้จัดส่งสำเนาใบเสร็จรับเงินให้คณะผู้ตรวจการงานหนึ่งฉบับข้อ ๘ ค่าใช้จ่ายในการตรวจการงานของบริษัทจำกัด ได้แก่(๑) ค่าตรวจการงานของบริษัทจำกัด(๒) ค่าตอบแทนการปฏิบัติงานนอกเวลาราชการ(๓) ค่าเบี้ยเลี้ยงเดินทาง(๔) ค่าเช่าที่พัก(๕) ค่าพาหนะ รวมถึงค่าเช่ายานพาหนะ ค่าเชื้อเพลิงหรือพลังงานสำหรับยานพาหนะค่าระวางบรรทุก ค่าจ้างคนหาบหาม และอื่นๆ ทำนองเดียวกัน(๖) ค่าใช้จ่ายอื่นที่จำเป็นต้องจ่ายเนื่องในการตรวจการงานของบริษัทจำกัดข้อ ๙ ค่าตรวจการงานของบริษัทจำกัด ให้เรียกเก็บตามขนาดและปริมาณงานที่ตรวจสอบโดยให้คณะผู้ตรวจการงานเป็นผู้พิจารณากำหนดการกำหนดค่าตรวจการงานของบริษัทจำกัด ให้คำนวณจากระยะเวลาการตรวจสอบคูณด้วยจำนวนสองเท่าของอัตราเงินเดือนของเจ้าหน้าที่ที่ปฏิบัติงานข้อ ๑๐ ค่าตอบแทนการปฏิบัติงานนอกเวลาราชการ ให้เรียกเก็บเป็นจำนวนสองเท่าของอัตราตามที่กระทรวงการคลังกำหนดข้อ ๑๑ ค่าเบี้ยเลี้ยงเดินทาง ให้เรียกเก็บเป็นจำนวนสองเท่าของอัตราตามที่กระทรวงการคลังกำหนดข้อ ๑๒ ค่าเช่าที่พัก ค่าพาหนะ และค่าใช้จ่ายอื่นที่จำเป็นต้องจ่ายเนื่องในการตรวจการงานของบริษัทจำกัดให้เรียกเก็บตามที่จ่ายจริง ยกเว้นค่าพาหนะที่ใช้ยานพาหนะของส่วนราชการให้เรียกเก็บตามระยะทางที่ใช้ยานพาหนะกิโลเมตรละห้าบาทข้อ ๑๓ เมื่อคณะผู้ตรวจการงานดำเนินการตรวจการงานของบริษัทจำกัดแล้วเสร็จให้รายงานผลการตรวจการงานและจัดทำเรื่องเสนอรัฐมนตรีหรือผู้ที่ได้รับมอบหมาย เพื่อดำเนินการดังนี้(๑) กรณีที่ค่าใช้จ่ายมีจำนวนน้อยกว่าเงินวางประกันค่าใช้จ่ายให้แจ้งผู้ร้องขอมารับเงินวางประกันค่าใช้จ่ายคืนพร้อมกับการแจ้งผลการตรวจการงานให้บริษัทจำกัดที่เข้าตรวจและผู้ร้องขอทราบ(๒) กรณีที่ค่าใช้จ่ายมีจำนวนมากกว่าเงินวางประกันค่าใช้จ่ายให้แจ้งผู้ร้องขอให้ชำระเงินเพิ่มให้ครบถ้วนก่อนแล้วจึงแจ้งผลการตรวจการงานให้บริษัทจำกัดที่เข้าตรวจและผู้ร้องขอทราบข้อ ๑๔ ค่าใช้จ่ายในการตรวจการงานของบริษัทจำกัดตามข้อ๘ ให้กองคลังนำส่งเป็นเงินรายได้แผ่นดินข้อ ๑๕ ให้ผู้อำนวยการกองคลังเป็นผู้รักษาการตามระเบียบนี้ข้อ ๑๖ ให้ใช้ระเบียบนี้กับการตรวจสอบบริษัทมหาชนจำกัดในกรณีที่ผู้ถือหุ้น ซึ่งเป็นผู้ขอให้นายทะเบียนบริษัทมหาชนจำกัดตรวจสอบตามมาตรา ๑๒๘แห่งพระราชบัญญัติบริษัทมหาชนจำกัด พ.ศ. ๒๕๓๕ โดยอนุโลมข้อ ๑๗ เงินประกันค่าใช้จ่ายในการตรวจการงานบริษัทจำกัดที่ผู้ร้องขอให้ตรวจการงานได้วางไว้ตามระเบียบกรมพัฒนาธุรกิจการค้าเดิมที่ยกเลิกให้ถือว่าเป็นการวางเงินประกันค่าใช้จ่ายในการตรวจการงานของบริษัทจำกัดตามระเบียบนี้แล้วประกาศณ วันที่ ๒๗ กันยายน พ.ศ. ๒๕๔๙ดุสิตอุชุพงศ์อมรรองอธิบดีรักษาราชการแทนอธิบดีกรมพัฒนาธุรกิจการค้าวัชศักดิ์/ผู้จัดทำ๒๒พฤศจิกายน ๒๕๔๙[๑]ราชกิจจานุเบกษา เล่ม ๑๒๓/ตอนพิเศษ ๑๑๘ ง/หน้า ๖/๑๕ พฤศจิกายน ๒๕๔๙